คาดแนวโน้มดัชนีเช้าอ่อนตัวลง
นักวิเคราะห์ฯคาดตลาดหุ้นไทยเช้านี้มีสิทธิ์อ่อนตัวลง หลังดัชนีวิ่งใกล้ระดับ 1,200 จุด เหตุตลาดฯขึ้นมามากแล้ว ให้กรอบแกว่ง 1,190-1,210 จุด
1 ส.ค. 2555

นักวิเคราะห์ฯคาดตลาดหุ้นไทยเช้านี้มีสิทธิ์อ่อนตัวลง หลังดัชนีวิ่งใกล้ระดับ 1,200 จุด เหตุตลาดฯขึ้นมามากแล้ว ให้กรอบแกว่ง 1,190-1,210 จุด          นายสุกิจ อุดมศิริกุล ผู้อำนวยการอาวุโส ฝ่ายกลยุทธ์การลงทุน สายงานวิจัย บล.ไทยพาณิชย์ กล่าวว่า ตลาดหุ้นไทยเช้านี้มีโอกาสที่จะอ่อนตัวลง โดยดูจากทิศทางแล้วเริ่มเห็นการชะลอตัวเมื่อดัชนีฯวิ่งเช้าใกล้ระดับ 1,200 จุด เนื่องจากตลาดฯได้ปรับตัวขึ้นไปมากแล้ว และพรุ่งนี้ก็เป็นวันหยุดทำการของตลาดบ้านเราด้วย อีกทั้งมองว่าตลาดฯได้ขึ้นมาตอบรับในเรื่องของการประชุม FOMC และ ECB แล้ว ซึ่งก็คาดว่าผลที่ออกมาไม่น่าจะมีอะไรที่รุนแรงมาก          นอกจากนี้ เช้านี้ทางจีนก็มีการประกาศตัวเลข PMI เท่าที่ดูก็ออกมาดีขึ้นเล็กน้อย ที่ระดับ 50.5 แต่ก็ยังแย่กว่าที่ตลาดฯคาดการณ์ไว้ เช้านี้ตลาดหุ้นอื่นในภูมิภาคเอเชียก็มีการแกว่งตัวบวก-ลบสลับกัน           ดังนั้น วันนี้ตลาดบ้านเราคงจะเป็นลักษณะของการเลือกลงทุนเป็นรายตัวตามประเด็นของแต่ละตัวมากกว่า โดยเฉพาะการอิงเรื่องของผลประกอบการของบริษัทจดทะเบียนพร้อมให้กรอบการแกว่งไว้ที่ 1,190-1,210 จุด